Priekšlikums PADOMES LĒMUMS par nostāju, kas Eiropas Savienībai jāieņem ĀKK un ES Ministru padomē attiecībā uz Dienvidsudānas Republikas statusu saistībā ar Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem un Eiropas Kopienu un tās dalībvalstīm /* COM/2012/0213 final - 2012/0107 (NLE) */





PASKAIDROJUMA RAKSTS Āfrikas, Karību jūras reģiona un Klusā okeāna valstu grupas locekļi (turpmāk „ĀKK valstis”), no vienas puses, un Eiropas Kopiena un tās dalībvalstis, no otras puses, 2000. gada 23. jūnijā Kotonū (Benina) parakstīja Partnerattiecību nolīgumu (turpmāk „Kotonū nolīgums”). ĀKK valstis un Eiropas Kopiena un tās dalībvalstis Luksemburgā 2005. gada 25. jūnijā parakstīja nolīgumu, ar ko groza Kotonū nolīgumu. Saskaņā ar tā 93. panta 3. punktu grozītais Kotonū nolīgums stājās spēkā 2008. gada 1. jūlijā pēc tam, kad tā pārskatīto redakciju ratificēja Eiropas Kopiena un tās dalībvalstis, un divas trešdaļas ĀKK valstu. ĀKK valstis un Eiropas Savienība 2010. gada 22. jūnijā Vagadugu parakstīja nolīgumu, ar kuru otro reizi groza Kotonū nolīgumu, kas provizoriski tiek piemērots no 2010. gada 31. oktobra. Pēc referenduma par pašnoteikšanos, kas tika rīkots saskaņā ar 2005. gada Vispārējo miera nolīgumu, Dienvidsudāna 2011. gada 9. jūlijā oficiāli pasludināja savu neatkarību no Sudānas. Ar 2012. gada 20. marta vēstuli, kas ar Eiropas Savienības Padomes Ģenerālsekretariāta starpniecību tika nosūtīta ĀKK un ES Padomes priekšsēdētājam, Dienvidsudānas Republikas Ārlietu un starptautiskās sadarbības ministrs Nhial Deng Nhial kungs saskaņā ar nolīguma 94. panta noteikumiem oficiāli lūdza atļauju pievienoties Kotonū nolīgumam. Tikmēr Dienvidsudānas Republika lūdza tai piešķirt novērotāja statusu, kas līdz pievienošanās procesa beigām tai ļaus līdzdarboties kopīgajās iestādēs, kuras izveidotas ar Kotonū nolīgumu. Eiropas Savienībai būtu jāsniedz labvēlīga atbilde uz šiem lūgumiem, kas būtu jāapstiprina ar kopīgās ĀKK un ES Ministru padomes oficiālu lēmumu tās sanāksmē Vanuatu 2012. gada 14. un 15. jūnijā. Novērotāja statuss būtu jāpiešķir līdz laikam, kad Dienvidsudānas Republikas iestādes varēs deponēt pievienošanās aktu, kas paredzēts ne vēlāk kā 2012. gada 20. novembrī, neskarot Dienvidsudānas tiesības iesniegt to ātrāk. Eiropas Parlaments tiks informēts saskaņā ar Līguma par Eiropas Savienības darbību 218. panta 10. punktu. Tādēļ Komisija ierosina Padomei pieņemt pievienoto priekšlikumu par ES nostāju attiecībā uz Dienvidsudānas Republikas statusu saistībā ar grozīto Kotonū nolīgumu. 2012/0107 (NLE) Priekšlikums PADOMES LĒMUMS par nostāju, kas Eiropas Savienībai jāieņem ĀKK un ES Ministru padomē attiecībā uz Dienvidsudānas Republikas statusu saistībā ar Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem un Eiropas Kopienu un tās dalībvalstīm EIROPAS SAVIENĪBAS PADOME, ņemot vērā Līgumu par Eiropas Savienības darbību, un jo īpaši tā 217. pantu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Partnerattiecību nolīgums starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[1] un pirmo reizi grozīts Luksemburgā 2005. gada 25. jūnijā[2] (turpmāk “Kotonū nolīgums”), saskaņā ar tā 93. panta 3. punktu stājās spēkā 2008. gada 1. jūlijā. Kotonū nolīgums otro reizi tika grozīts Vagadugu 2010. gada 22. jūnijā[3]. Otrais grozījums Kotonū nolīgumā provizoriski tiek piemērots no 2010. gada 31. oktobra[4]. (2) Kotonū nolīguma 94. pantā ir noteikts, ka jebkuri valstu pievienošanās pieteikumi ir jāiesniedz un jāapstiprina ĀKK un ES Ministru padomei. (3) Dienvidsudānas Republika 2012. gada 20. martā iesniedza pievienošanās pieteikumu saskaņā ar Kotonū nolīguma 94. pantu, kā arī pieteikumu tai piešķirt novērotāja statusu, kas līdz pievienošanās procesa beigām tai ļaus līdzdarboties kopīgajās iestādēs, kuras izveidotas ar Kotonū nolīgumu. (4) Eiropas Savienībai jāapstiprina ĀKK un ES Ministru padomes lēmums atļaut Dienvidsudānas pievienošanos un tikmēr tai piešķirt novērotāja statusu līdz 2012. gada 20. novembrim. Dienvidsudānas Republikai ne vēlāk kā iepriekš minētajā datumā ir jādeponē pievienošanās akts Eiropas Savienības Padomes Ģenerālsekretariātam un ĀKK valstu sekretariātam, kas ir šā nolīguma depozitāri. (5) Tādēļ ir lietderīgi formulēt nostāju, kas ES ir jāieņem ĀKK un ES Ministru padomē attiecībā uz šiem pieteikumiem, IR PIEŅĒMUSI ŠO LĒMUMU. Vienīgais pants Eiropas Savienības nostāja ĀKK un ES Ministru padomē attiecībā uz Dienvidsudānas Republikas pieteikumu par pievienošanos Kotonū nolīgumam, kas grozīts Luksemburgā un Vagadugu, un novērotāja statusa piešķiršanu ir pieņemt šo pieteikumu atbilstoši šī lēmuma pielikumā pievienotā ĀKK un ES Ministru padomes lēmuma projekta nosacījumiem. Novērotāja statuss būs spēkā līdz 2012. gada 20. novembrim. Dienvidsudānas Republikai līdz minētajam datumam Eiropas Savienības Padomes Ģenerālsekretariātam un ĀKK valstu sekretariātam ir jādeponē pievienošanās akts. Par formālām un nelielām izmaiņām ĀKK un ES Ministru padomes lēmuma projektā var vienoties, nepieprasot izdarīt grozījumus šajā lēmumā, tostarp tā pielikumā. Briselē, Padomes vārdā— priekšsēdētājs PIELIKUMS Draft ĀKK un ES Ministru padomes Lēmums Nr. …/…. (…gada…) par Dienvidsudānas Republikas novērotāja statusu un turpmāko pievienošanos Partnerattiecību nolīgumam starp Āfrikas, Karību jūras reģiona un Klusā okeāna valstu grupas locekļiem un Eiropas Kopienu un tās dalībvalstīm ĀKK UN ES MINISTRU PADOME, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[5], pirmo reizi grozīts Luksemburgā 2005. gada 25. jūnijā[6] un otro reizi grozīts Vagadugu 2010. gada 22. jūnijā[7] (turpmāk “Kotonū nolīgums”), un jo īpaši tā 94. pantu, ņemot vērā ĀKK un ES Ministru padomes 2005. gada 8. marta Lēmumu Nr. 1/2005 par ĀKK un ES Ministru padomes Reglamenta pieņemšanu[8], un jo īpaši tā 8. panta 3. punktu, tā kā: (1) Kotonū nolīgums saskaņā ar tā 93. panta 3. punktu stājās spēkā 2008. gada 1. jūlijā. Pirmo reizi tas tika grozīts Luksemburgā 2005. gada 25. jūnijā un otro reizi – Vagadugu 2010. gada 21. jūnijā. Otrais grozījums provizoriski tiek piemērots no 2010. gada 31. oktobra[9]. (2) Kotonū nolīguma 94. pantā ir noteikts, ka jebkuri valstu pievienošanās pieteikumi ir jāiesniedz un jāapstiprina ĀKK un ES Ministru padomei. (3) Dienvidsudānas Republika 2012. gada 20. martā iesniedza pievienošanās pieteikumu saskaņā ar Kotonū nolīguma 94. pantu, kā arī pieteikumu tai piešķirt novērotāja statusu, kas līdz pievienošanās procesa beigām tai ļaus līdzdarboties kopīgajās iestādēs, kuras izveidotas ar Kotonū nolīgumu. (4) Novērotāja statusam jābūt spēkā līdz 2012. gada 20. novembrim. Dienvidsudānas Republikai līdz šim datumam ir jādeponē pievienošanās akts Kotonū nolīguma depozitāriem, proti, Eiropas Savienības Padomes Ģenerālsekretariātam un ĀKK valstu sekretariātam, IR PIEŅĒMUSI ŠO LĒMUMU. 1. pants Pievienošanās un novērotāja statusa pieteikumu apstiprināšana Ar šo tiek apstiprināts Dienvidsudānas pieteikums, lai pievienotos Partnerattiecību nolīgumam starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā, pirmo reizi grozīts Luksemburgā 2005. gada 25. jūnijā un otro reizi grozīts Vagadugu 2010. gada 21. jūnijā. Dienvidsudānai tiek piešķirts novērotāja statuss līdz 2012. gada 20. novembrim. Pirms minētā datuma tā Kotonū nolīguma depozitāriem, proti, Eiropas Savienības Padomes Ģenerālsekretariātam un ĀKK valstu sekretariātam, deponē pievienošanās aktu. 2. pants Stāšanās spēkā Šis lēmums stājas spēkā nākamajā dienā pēc tā pieņemšanas. (Vieta un datums) ĀKK un ES Ministru padomes vārdā— priekšsēdētājs [1] OV L 317, 15.12.2000., 3. lpp. [2] Nolīgums, ar kuru groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (OV L 209, 11.8.2005., 27. lpp.). [3] Nolīgums, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā (OV L 287, 4.11.2010., 3. lpp.). [4] ĀKK un ES Ministru padomes 2010. gada 21. jūnija Lēmums Nr. 2/2010, OV L 287, 4.11.2010., 68. lpp. [5] OV L 317, 15.12.2000., 3. lpp. [6] Nolīgums, ar kuru groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (OV L 209, 11.8.2005., 27. lpp.). [7] Nolīgums, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā (OV L 287, 4.11.2010., 3. lpp.). [8] OV L 95, 14.4.2005., 44. lpp. [9] ĀKK un ES Ministru padomes 2010. gada 21. jūnija Lēmums Nr. 2/2010, OV L 287, 4.11.2010., 68. lpp.